
1. Consideraţii preliminare 

 

Punctul de plecare al noii strategii americane1 îl reprezintă, pe de o parte, reconfigurarea geopolitică care a avut loc după eşecul comunismului din estul Europei, iar pe de altă parte, dinamica fenomenelor teroriste şi a conflictelor moderne care au evoluat în paralel cu politicile la nivel internaţional. Astfel, marile centre de putere au fost, deşi implicate timp de aproape jumătate de secol în războiul rece, în mare parte nepregătite în faţa noilor provocări de după încheierea lui. 

Una dintre cele mai importante analize privind transformarea politicii externe a SUA apărute după destrămarea URSS aparţine fostului consilier pe probleme de securitate al preşedintelui Jimmy Carter, Zbigniew Brzezinski, expert în politică internaţională. “Pe acest spaţiu al jocului (Pamântul), scrie Zbigniew Brzezinski2, America trebuie să-şi asume rolul Reginei. Noua lume nu mai e bipolară, ca în timpul războiului rece dintre SUA şi URSS, ci unipolară. Rămasă singură, America trebuie să-şi impună noul statut: cel de imperiu universal, primul de acest fel din istorie, întrecând Imperiul Roman”.

Din discursurile rostite de la instalare de preşedintele George W. Bush, analiştii au desprins o concluzie interesantă: spre deosebire de statele hegemonice din era războiului rece, SUA nu vor să obţină avantaje teritoriale sau de dominaţie. “America nu are nici un imperiu de extins şi nici o utopie de construit”, preciza liderul Administraţiei americane în cadrul discursului rostit la 1 iunie a.c. la Academia Militară “West Point” (New York). 

Totodată, declinul economiilor naţionale ale unor state puternice, declin uneori aflat în strânsă legătură cu politicile aplicate la nivel mondial, au determinat apariţia unor reacţii în lanţ care au avut repercusiuni asupra orientării politicii moderne. 

Indicele Standard & Poor’s al celor mai mari capitalizări americane a scăzut numai în acest an cu 13,8%, ceea ce reprezintă cea mai mare cădere a sa din anul 1974. În luna aprilie, deficitul balanţei comerciale americane a atins un record de 35,9 miliarde de dolari, cel mai mare din ultimii zece ani. Investiţiile străine au scăzut cu 60% în 2001 în raport cu anul 2000.

Faţă de riscurile pe care SUA le prezintă acum pentru investitori, Europa pare mai sigură în privinţa speranţei de profituri, iar fluxurile de capital se inversează. 

Pe acest fundal, Administraţia americană este nevoită să recurgă la metode de redresare (economică, socială, financiară, comercială, a securităţii etc) a unui colosal mecanism care a reprezentat de-a lungul timpului unul dintre cele mai mari şi mai importante centre de putere şi promotoare ale democraţiei, astfel încât echilibrul şi concurenţa să fie restabilite. Mijloacele de redresare sunt mixte: interne şi externe. Ambele sunt de factură politică.

 

2. Tendinţe la nivel mondial

 

Perioada de după războiul rece, una de tranziţie spre stabilitatea la nivel global, a determinat apariţia unor noi teorii politice şi de strategie, modele de cooperare şi alianţe, impunând şi redefinirea conceptului de securitate. Aceasta a antrenat la rândul său analiza profundă, precum şi dinamica unor alte concepte precum interesul naţional, principiile fundamentale ale strategiilor de securitate şi ale politicii externe, direcţii de acţiune şi politici de apărare.

Studii ale unor importanţi analişti evidenţiază faptul că în zona euro-atlantică se poate vorbi de modificări esenţiale în percepţia şi definirea interesului naţional. Apar mutaţii în ierarhia intereselor statului, accentul transferându-se de la promovarea şi protejarea atributelor tradiţionale ale unui stat, instituţii, forţă militară, teritoriu, la noi aspecte ale interesului naţional: drepturile omului, securitatea socială, protecţia minorităţilor, statul de drept şi valorile democraţiei. 

Treptat, este din ce în ce mai acceptat transferul de atribuţii ale statului către instanţe regionale sau supra-statale3. Astfel, politicile la nivel global sunt implementate de către organizaţii transnaţionale sau de către instituţii financiare care transced graniţele tradiţionale ale statelor. 

Privind noul cadru al strategiilor de securitate, tendinţele se îndreaptă spre ideea existenţei unui spaţiu indivizibil de securitate europeană şi euro-atlantică, fundamentat pe securitatea democratică. Astfel au luat naştere în ultimul deceniu “Forţa de Reacţie Rapidă”4 a Uniunii Europene în sincronizare cu “Iniţiativa pentru Capacităţile de Apărare” (DCI)5, a fost modificat vechiul “Concept Strategic”6 al Alianţei Nord Atlantice, iar în perspectivă va fi creată “Forţa de Reacţie Rapidă a NATO”7. 

Direcţiile de acţiune şi politicile de apărare au propria lor dinamică, strâns legată de evoluţia mediului politic, economic şi de securitate internaţional. Se remarcă, în opinia analiştilor economici, concluzia potrivit căreia direcţiile de acţiune tind spre construirea unei economii mondiale constituită pe trei piloni: America de Nord, Japonia – China şi Zona Economică Europeană8, ce determină o accentuare a dimensiunii nord-sud şi centru-periferie în sistemul economico-social.

Extinderea accesului la tehnologie, materiale şi resurse cu un potenţial de risc ridicat a determinat intensificarea eforturilor de cooperare internaţională în direcţia dezvoltării unui sistem de control destinat prevenirii proliferării şi diseminării, în paralel cu strategiile indirecte şi asimetrice. Din analiza crizelor şi conflictelor actuale reiese că ponderea riscurilor asimetrice şi neconvenţionale este mai mare decât a riscurilor militare şi convenţionale. 

Într-un studiu al Grupului Aspen9 dedicat evaluării strategiei SUA de la începutul deceniului se afirmă: “cu fiecare dimensiune adăugată politicii internaţionale, mult mai multe probleme apar şi toate devin la fel de presante”, evidenţiindu-se faptul că analiza riscurilor este depăşită de realitate: riscuri politice, economice şi financiare, sociale, tehnologice. 

Astfel, unele dintre cele mai importante trăsături ale noului mediu politic şi de securitate internaţional sunt:

· disoluţia bipolarităţii şi intrarea într-o nouă fază. Rapida dezvoltare economică şi militară a Chinei, al cărei produs naţional brut l-ar putea egala în 2020, conform analiştilor economici, pe cel al SUA şi ar putea fi de două ori mai mare ca al Rusiei, precum şi poziţia Rusiei în raport cu politica internaţională, sugerează că noul sistem de securitate internaţională este caracterizat de o structură multipolară10.

· apariţia actorilor non-statali11. Un nou tip de actori care au ca principală trăsătură lipsa unui referenţial teritorial, alte tipuri de interese decât cele naţionale sau alte surse de putere.

· noi tendinţe de transformare în cadrul instituţiilor şi organizaţiilor internaţionale de securitate şi/sau de integrare politico-economică sau militară: 



- trecerea de la funcţia de apărare colectivă la cea de securitate colectivă. Este cazul NATO care şi-a dezvoltat nu numai strategia de integrare şi cooperare, ci şi pe aceea de consultare cu Federaţia Rusă12 şi Ucraina. 



- apariţia tendinţelor de regionalizare. Organizaţii ca OSCE sau ONU încurajează preluarea mandatelor pentru îndeplinirea unor misiuni internaţionale de către coaliţii regionale.

 

 

3. Strategii ale politicii externe a SUA

 

Politica externă a SUA a fost definită, începând cu anii 1940, de două mari strategii13 care au construit ordinea internaţională modernă. 

Una dintre acestea este de orientare realistă, fiind construită în jurul unei politici de prevenire şi de descurajare prin intimidare a naţiunilor ostile şi de menţinere a echilibrului mondial de putere. 

După 1945, SUA au fost puse în faţa unei Uniuni Sovietice în expansiune şi extrem de ameninţătoare şi s-au văzut obligate să ocupe golul lăsat de un Imperiu Britanic istovit şi de o ordine europeană în derivă. 

Fundamentul strategiei SUA consta într-o politică de prevenire, care încerca să reducă sfera de influenţă a Uniunii Sovietice. Stabilitatea era asigurată de ameninţarea nucleară şi astfel, pentru prima dată, armamentul nuclear şi doctrina distrugerii reciproce au făcut ca războiul între marile puteri să devină iraţional. Politica de prevenire şi a echilibrului mondial s-au sfârşit odată cu destrămarea URSS, în 1991.

Strategia presupune asigurarea unui cadru de consultări, cooperări şi înţelegeri în scopul rezolvării divergenţelor: marile puteri se respectă ca egale şi se înţeleg până în momentul în care intră în joc interese vitale. Afacerile interne ale statelor implicate rămân exclusiv o problemă internă. Marile puteri sunt în competiţie şi, deşi războiul nu este de neconceput, diplomaţia şi echilibrul puterii oferă cea mai bună speranţă pentru stabilitate şi pace. 

Astfel de strategii, bazate pe politica reciprocă a celor două blocuri militare şi politice antagoniste de reducere a sferelor de influenţă au dat naştere unor nenumărate organizaţii internaţionale, instituţii şi parteneriate care implică aceste puteri. Cele mai importante organizaţii sau alianţe din care SUA fac parte sunt NATO, parteneriatele cu Japonia şi parteneriatele de securitate conduse de SUA. 

În campania electorală, George W. Bush a atacat unele dintre aceste teze, descriind abordarea pe care o dă politicii externe ca fiind “neorealistă”. Liderul american aprecia că “eforturile Statelor Unite trebuie să se îndepărteze de preocupările erei fostului preşedinte Bill Clinton pentru clădirea naţiunilor, asistenţa socială internaţională şi utilizarea promiscuă a forţei şi să se centreze pe cultivarea relaţiilor de putere şi pe reconstrucţia forţei militare a SUA”. Eforturile preşedintelui american dedicate integrării Rusiei în ordinea occidentală de securitate au fost cea mai evidentă manifestare a strategiei neorealiste a acestuia. În plus, retorica moderată a Administraţiei americane faţă de China reflectă aceeaşi linie strategică. Dacă statele europene şi asiatice respectă regulile, ordinea marilor puteri rămâne stabilă.

Cealaltă mare strategie, apărută în timpul celui de-al doilea război mondial, când SUA planificau reconstrucţia economiei mondiale, este de orientare liberală. Prin ea se încearca să se instaureze o nouă ordine în cadrul relaţiilor politice instituţionalizate între democraţiile de piaţă sprijinite pe o deschidere a economiilor. Aceste planuri nu au fost exclusiv de inspiraţie economică, existând şi determinări geopolitice. 

În timp ce strategia realistă a Americii era menită să contracareze puterea sovietică, strategia liberală era creată cu scopul de a împiedica întoarcerea la situaţia anilor 1930, o perioadă de blocări regionale, conflicte comerciale şi rivalităţi strategice. Deşi bazate pe tradiţii intelectuale divergente, chiar antagoniste, aceste două strategii au fost deplin funcţionale. SUA şi-au putut exercita puterea şi şi-au atins scopurile naţionale fără a destabiliza ordinea mondială, dimpotrivă, contribuind la construirea acesteia. Vechile orientări strategice ale SUA presupuneau existenţa unei stabilităţi mondiale, fiecare stat, putând, prin strategii de cooptare şi asigurare reciprocă, să-şi urmeze interesele proprii, fără să ameninţe în vreun fel un alt stat de pe glob.

Însă opinia anumitor analişti politici este că noua strategie pune SUA într-o cu totul altă lumină - un stat care încearcă să-şi mărească avantajele puterii într-o ordine mondială pe care o conduce.

 

4. Noua strategie de securitate a SUA

 

“Războaiele schimbă politica lumii şi acest lucru se va întâmpla şi în cazul războiului Americii împotriva terorismului. Modul în care marile puteri se implică în război, îşi stabilesc interesele, ajung la pace - toate acestea determină forma sistemului internaţional care se creează în momentul în care războaiele iau sfârşit. George W. Bush nu a definit pe deplin o viziune a ordinii internaţionale postbelice, în afara descrierii războiului ca unul între libertate şi malefic.

Lumea a văzut o Administraţie americană implicându-se cu hotărâre în lupta împotriva terorismului, dar nu are încă o înţelegere clară a viziunii preşedintelui american asupra unei ordini internaţionale întărite şi corecte. Această greşeală explică scăderea drastică a compasiunii şi bunăvoinţei întregii lumi faţă de SUA. Dacă imediat după 11 septembrie 2001 opinia publică proclama “Suntem cu toţii americani”, acum o parte din aceeaşi opinie publică îşi exprimă neîncrederea în SUA. Opinia acestei părţi este că SUA par pregătite să-şi folosească puterea pentru a lupta împotriva terorismului şi regimurilor malefice şi nu pentru a clădi o ordine mondială bazată pe stabilitate şi pace. SUA par să devalorizeze regulile şi instituţiile comunităţii internaţionale şi nicidecum să le dezvolte”. Astfel descria revista “Foreign Affairs” (septembrie-octombrie 2002) evoluţia politicii externe americane de după comiterea atentatelor din 11 septembrie 2001.

Strategia de Securitate Naţională este lansată şi integrată în contextul mai extins al noilor priorităţi ale politicii externe ale SUA. 

Preşedintele George W. Bush, al patrulea dintre preşedinţii americani14 care au prezentat în faţa naţiunii lor strategia de securitate naţională după adoptarea legii care prevedea ca preşedinţii americani să prezinte periodic membrilor Congresului acest document15, descrie liniile de acţiune care vor determina evoluţia politicii externe a SUA în privinţa securităţii.

Inserând în conţinutul său discursul preşedintelui american susţinut la Academia Militară West Point, preambulul documentului descrie poziţia în acest moment a SUA, atât în raport cu celelalte centre de putere, valorile şi principiile umanităţii, cât şi cu ameninţările asimetrice şi neconvenţionale. 

“Astăzi, SUA ocupă o poziţie militară, economică şi politică fără egal. În spiritul principiilor şi tradiţiei, SUA nu vor folosi această poziţie pentru a obţine avantaje unilaterale, ci pentru stabilirea unui echilibru de putere care să favorizeze promovarea libertăţilor fundamentale ale omului. Acest cadru determină condiţiile în care toate naţiunile şi toate societăţile lumii pot alege pentru ele însele beneficiile libertăţilor politice şi economice. Într-o lume mai sigură, oamenii pot să trăiască o viaţă mai bună. SUA vor apăra pacea luptând împotriva teroriştilor şi tiranilor. SUA vor păstra pacea prin construirea unor noi tipuri de relaţii între marile puteri. SUA vor extinde pacea prin susţinerea şi încurajarea societăţilor deschise şi libere de pe fiecare continent.

Apărarea naţiunii americane este ţelul fundamental al Administraţiei. Vechii inamici aveau nevoie de armate puternice şi mari capacităţi industriale pentru a putea pune în pericol SUA. Astăzi situaţia s-a modificat dramatic. Reţele de indivizi aflate în umbră pot crea haos şi suferinţă. Reţelele teroriste sunt astfel organizate încât pot penetra şi utiliza tehnologia modernă împotriva societăţilor deschise.

Pentru a contracara aceste ameninţări SUA vor utiliza fiecare element din arsenalul lor – puterea militară, capacităţile de apărare, legislaţia, serviciile secrete, precum şi metode de stopare a finanţării organizaţiilor teroriste. Războiul împotriva terorismului este un demers la scară mondială, cu durată nedeterminată. 

Pericolul cel mai grav care se află în faţa naţiunii americane este reprezentat de ameninţarea pe care o creează conexiunea între radicalism şi tehnologie. Adversarii SUA au declarat în mod deschis că doresc arme de distrugere în masă, iar realitatea confirmă acest lucru. SUA nu vor permite ca eforturile acestora să aibă succes. În acest sens, vom construi sisteme de apărare împotriva rachetelor balistice sau altor categorii de arme asemănătoare, vom coopera cu celelalte naţiuni pentru a împiedica achiziţionarea tehnologiilor periculoase de către inamicii noşti, iar în virtutea dreptului la apărare, SUA vor acţiona împotriva ameninţărilor înainte ca acestea să fie deplin conturate. Istoria îi va judeca aspru pe cei care observă iminenţa unui pericol şi nu acţionează. În această nouă ordine mondială în care ne aflăm, singura cale spre pace şi securitate este calea acţiunii.

Totodată, SUA vor folosi oportunităţile actuale pentru a extinde beneficiile libertăţilor fundamentale, democraţiei, pieţei libere, economiei libere şi progresului la scară mondială. 

Evenimentele din 11 septembrie 2001 au demonstrat că state subdezvoltate ca Afganistanul pot aduce grave prejudicii intereselor naţionale ale unor state puternice. Sărăcia nu face dintr-un popor unul terorist şi criminal, dar sărăcia, corupţia şi dezordinea instituţională pot face un stat vulnerabil în faţa reţelelor teroriste”. 

Noua Strategie de Securitate Naţională este creată ca un răspuns la terorism, dar constituie o abordare mai largă asupra felului în care SUA trebuie să-şi folosească influenţa şi să construiască noua ordine mondială. După această nouă paradigmă, America nu este mai puţin legată de partenerii săi şi de regulile şi instituţiile internaţionale, dar îşi asumă, conform observatorilor, un rol unilateral şi de anticipaţie în atacul împotriva ameninţărilor teroriste şi în confruntarea cu statele rebele care încearcă să producă armament de distrugere în masă. 

Analiştii susţin că secretul succesului şi longevităţii SUA în rolul de conducător al lumii era tocmai capacitatea şi consimţirea acestora de a-şi exercita puterea în cadrul alianţelor şi a normelor internaţionale, lucru care a făcut ca puterea şi interesele lor să fie acceptate de aliaţi.

Administraţia Bush a propus cea mai profundă reorganizare guvernamentală de când Administraţia Truman a creat Consiliul Naţional de Securitate şi Departamentul Apărării. Având ca nucleu un nou Departament al Securităţii Interne, incluzând o comandă militară unificată şi o fundamentală reformă a FBI, planul privind asigurarea securităţii interne va antrena toate palierele guvernamentale, precum şi cooperarea cu sectorul public şi privat.

Potrivit Administraţiei americane, Strategia de Securitate Naţională a SUA marchează trecerea de la strategia militară de intimidare ce a dominat perioada războiului rece, la o politică a atacurilor preventive. Noua politică înlocuieşte conceptele “neutralizare” şi “control” - considerate pietre unghiulare ale stabilităţii în toată perioada războiului rece - cu “lovitura preventivă”, ”transparenţă şi dezarmare”.

Documentul, primul raport de acest fel elaborat de George W. Bush de când acesta a preluat conducerea SUA, reuneşte puncte cheie ale politicii externe şi de securitate pentru următoarea perioadă şi cuprinde concepte care afirmă susţinerea demnităţii umane, a acţiunilor de cooperare cu “cele mai importante centre de putere”, dezvoltarea societăţilor deschise, infrastructura democraţiilor, dar şi întărirea alianţelor împotriva terorismului internaţional, politica de prevenire a atacurilor “împotriva SUA sau a partenerilor SUA”, precum şi a atacurilor cu arme de distrugere în masă. Avantajele clare de putere pe care SUA le deţin şi strategiile de acţiune pe care le clădesc în vederea contracarării ameninţărilor, rămân fundamentale şi definitorii pentru gândirea politică americană, aceste concepte, subiecte de controversă în mediile politice interne şi internaţionale, stând şi la baza raportului Administraţiei Bush. 

Primele două capitole ale strategiei, “Privire de ansamblu asupra strategiei internaţionale a SUA” şi “Susţinerea aspiraţiilor pentru demnitatea umană” dezvoltă unele dintre temele centrale ale discursului de la Academia West Point al preşedintelui american, integrând Strategia de securitate în cadrul extins al principiilor securităţii internaţionale, pe de o parte şi a concepţiei privind drepturile şi libertăţile fundamentale ale omului, pe de altă parte. 

Conform punctelor de vedere exprimate de către analişti ai politicii externe, unul dintre cele mai controversate capitole ale Strategiei americane este “Întărirea Alianţei pentru lupta împotriva terorismului global şi acţiunile pentru prevenirea atacurilor împotriva SUA sau a aliaţilor SUA”16. 

Sintetizând, analiştii susţin că strategia prevede dreptul SUA de a se folosi de capacităţile sale militare pentru a înlătura de la putere anumite guverne dacă, potrivit Administraţiei, acestea încearcă să achiziţioneze arme de distrugere în masă17 sau să sprijine grupări teroriste. 

Raportul afirmă că distrugerea organizaţiilor teroriste se va face prin:

· acţiuni directe şi continue care vor folosi toate elementele puterii naţionale şi internaţionale. Priorităţile imediate vor fi canalizate asupra organizaţiilor teroriste, statelor care sponsorizează terorismul sau a celor care deţin sau utilizează arme de distrugere în masă;

· apărarea Statelor Unite, a poporului american şi a intereselor naţionale, în interiorul şi exteriorul SUA, prin identificarea şi distrugerea ameninţărilor, înainte ca acestea să atingă graniţele statului. În cazul în care opţiunile SUA vor întâmpina o rezistenţă constantă din partea comunităţii internaţionale, SUA nu vor ezita să acţioneze preventiv singure, dacă este necesar, pentru exercitarea dreptului la autoapărare. 

Oficialii americani au negat că documentul prezentat de George W. Bush ar susţine unilateralismul american, afirmând că, pe de o parte, SUA caută unitate în rândul naţiunilor care împărtăşesc aceleaşi valori, iar pe de altă parte, SUA vor promova democraţia şi deschiderea economică şi vor apăra demnitatea umană, obiective citate de anumiţi oficiali americani pentru a respinge speculaţiile conform cărora raportul ar descrie o superputere unilateralistă.

Strategia americană aminteşte rolul de furnizor de securitate al SUA pentru sistemul global de securitate. Acţiunile comune pentru împiedicarea escaladării crizelor şi conflictelor regionale18 sunt menite nu numai să reinstaureze stabilitatea mondială, dar şi să consolideze formulele de alianţe politice, militare, economice ale actorilor implicaţi. 

Conflictul israeliano-palestinian este considerat ca fiind unul critic din punctul de vedere al Administraţiei Bush datorită pierderilor de vieţi omeneşti, intereselor strategice ale SUA în regiune, precum şi relaţiilor foarte apropiate ale SUA, atât cu Israelul, cât şi cu state cheie ale lumii arabe, implicate în conflict. Strategia face referiri la politica americană în privinţa ambelor părţi, menţionând că Administraţia va face eforturi împreună cu alţi actori ai scenei internaţionale (Banca Mondială, alte organisme financiare), precum şi cu guvernul reformat palestinian pentru dezvoltarea economică şi creşterea asistenţei umanitare. În cazul în care Autoritatea Palestiniană va fi capabilă să determine locuitorii teritoriilor palestiniene să susţină democraţia, să respecte legile, să respingă corupţia şi să renunţe ferm la acţiunile teroriste, SUA vor acorda sprijin creării statului palestinian. În privinţa părţii israeliene, Strategia americană recomandă liderilor săi retragerea forţelor militare în poziţiile ocupate înainte de 28 septembrie 200019, respectarea prevederilor cuprinse în Acordul Mitchell20, restabilirea libertăţii de circulaţie pentru cetăţenii palestinieni, precum şi “facilitarea reîntoarcerii acestora la o viaţă normală”.

O altă zonă de conflict la care Strategia Naţională de Securitate a SUA face referire este Asia de Sud, prin disputa dintre India şi Pakistan. Administraţia americană consideră că relaţiile dintre SUA şi Pakistan s-au îmbunătăţit considerabil prin implicarea Pakistanului în lupta împotriva terorismului internaţional şi prin hotărârea liderilor săi de a construi o societate mai deschisă şi mai tolerantă. India deţine un mare potenţial pentru a deveni una dintre cele mai democratice centre de putere ale secolului XXI şi a depus intense eforturi pentru a transforma şi consolida relaţiile cu SUA. La rândul său, Administraţia americană s-a implicat în rezolvarea vechiului conflict indo-pakistanez şi continuă să o facă, astfel încât înlăturarea confruntării militare să devină o certitudine.

Strategia de politică externă subliniază eforturile şi angajamentul SUA de a fi promotor al securităţii prin implicarea sa, împreună cu alte organizaţii regionale sau mondiale, în alte zone sensibile din lume21, atât prin susţinere financiară, cât şi prin dezvoltarea unor strategii active care să determine rezolvarea conflictelor regionale, democratizarea societăţilor, precum şi combaterea terorismului internaţional în diversele şi complexele sale forme: traficul de arme şi droguri, violenţa grupurilor extremiste sau teroriste, războaiele civile. 

Pe termen lung, documentul prezintă politica militară de descurajare a adversarilor. “Forţele noastre vor fi suficient de puternice pentru a neutraliza adversarii potenţiali care încearcă să-şi construiască capacităţi militare în speranţa de a depăşi sau egala puterea Statelor Unite”. Strategia descrie modalităţile de contracarare a ameninţărilor cu armament nuclear şi de distrugere în masă utilizate împotriva SUA, aliaţilor şi partenerilor lor22 de către state ostile. Aceste state cumulează anumite atribute comune - prin existenţa lor, ele însele ameninţări globale - ca dispreţul liderilor lor faţă de prevederile dreptului internaţional, violarea în mod repetat a tratatelor internaţionale pe care le-au ratificat, exploatarea iraţională a resurselor naţionale în scopuri personale, tratamentul violent asupra propriului popor, sponsorizarea acţiunilor şi grupărilor teroriste, respingerea valorilor de bază ale umanităţii. Realitatea relevată de analiză trimite la existenţa unor grupuri mici de terorişti, ajutate de state rebele, care pot oricând obţine armament de distrugere în masă şi care nu pot fi intimidate sau descurajate prin nici un fel de politică. Conform strategiei, conceptul de prevenire prin ameninţare este depăşit, întrucât acţiunile teroriste nu sunt desfăşurate de entităţi bine definite, ci de reţele mobile şi ascunse de grupuri a căror locaţie nu poate fi cu certitudine stabilită, ca atare, ameninţarea neavând cum să funcţioneze. 

Un alt element al strategiei decurge din cel precedent şi se referă la o remodelare a conceptului de suveranitate. Atâta timp cât grupurile teroriste se pot adăposti în orice ţară, SUA trebuie să fie capabile să intervină în orice stat de pe glob. De asemenea, dată fiind existenţa unor state incontrolabile, despotice şi neprietenoase (ca Irakul, Iranul şi Coreea de Nord)23 care, deşi nu ar acţiona ele însele de teama unui atac american, ar putea să le procure unor grupuri teroriste armele necesare, apare ca vitală nevoia de a limita drastic posesia de arme de distrugere în masă. “Trebuie să fim pregătiţi pentru stoparea statelor ostile şi a clientelei lor teroriste înainte ca acestea să fie capabile să ameninţe cu folosirea armamentului nuclear sau de distrugere în masă interesele sau teritoriul SUA, aliaţilor şi partenerilor noştri. Răspunsul trebuie să se concretizeze în întărirea unităţii Alianţei, stabilirea unor noi forme de parteneriat, implementarea inovaţiilor şi a tehnologiei moderne în domeniul militar, inclusiv dezvoltarea unui sistem de apărare antirachetă, precum şi creşterea capacităţilor de analiză a serviciilor de informaţii”.

Strategia SUA privind combaterea armamentului nuclear şi de distrugere în masă cuprinde următoarele elemente: 

- eforturi active de contracarare a proliferării înarmării de orice tip;

- întărirea eforturilor de combatere a proliferării înarmării pentru împiedicarea statelor ostile de a achiziţiona materiale, tehnologie şi expertiză necesare dezvoltării armelor de distrugere în masă;

- acţiuni de răspuns în cazul utilizării armelor nucleare şi de distrugere în masă de către statele ostile. 

SUA îşi menţin opţiunea de a acţiona preventiv în situaţia în care le este ameninţată securitatea naţională. Strategia condamnă inacţiunea în acest caz, considerând-o ca unul dintre riscurile majore într-un război împotriva terorismului. Ameninţarea cu utilizarea forţei, chiar fără recurgerea la aceasta, şi eventualitatea unui posibil atac, trebuie să conducă la luarea unor măsuri de apărare. Pentru anticiparea şi înlăturarea unor astfel de acte ostile, SUA vor pune în aplicare acţiuni de natură să intimideze şi să anihileze adversarii. 

Privind consolidarea unei noi ere de creştere economică globală bazată pe o piaţă liberă şi pe un comerţ liber24, Strategia porneşte de la una dintre lecţiile istoriei, aceea că economia de piaţă şi nu cea “aflată sub comanda şi controlul statului” este cea mai bună cale spre o lume prosperă şi în care combaterea sărăciei este eficientă. Politicile care promovează iniţiativele de piaţă şi instituţiile care susţin aceste iniţiative sunt relevante pentru toate economiile; revenirea la o creştere economică puternică în Europa şi Japonia sunt considerate ca fiind vitale pentru interesele americane de securitate. 

SUA vor continua regulat consultarea cu Japonia şi cu partenerii europeni, inclusiv prin formula G7, pentru a promova cele mai bune politici de creştere economică mondială şi, de asemenea, se vor implica activ împreună cu alţi actori economici pentru implementarea recentului plan G7 de prevenire a crizelor financiare25. 

Strategia SUA menţionează în privinţa dinamizării pieţei libere:

- implementarea unor iniţiative globale în domeniu având la bază negocierile cu OMC începute la Doha, în noiembrie 2001;

- iniţiativele regionale pentru crearea până în anul 2005 a “zonei americane de comerţ liber”; 

- semnarea de acorduri bilaterale în domeniu; 

- reînnoirea parteneriatelor economice;

- promovarea unor noi conexiuni între comerţ şi dezvoltare; 

- urgentarea intrării în vigoare a acordurilor economice şi a legislaţiei privind practicile neloiale;

- ajutorarea micilor industriaşi;

- protejarea mediului şi a angajaţilor;

- intensificarea măsurilor de securitate în domeniul energiei, fiind menţionate aici zonele cărora le va fi acordată o atenţie specială şi care prezintă interes din punct de vedere al resurselor energetice: Asia Centrală, regiunea Caspică, Africa; 

Extinderea zonelor de dezvoltare prin intermediul societăţilor deschise şi construirea infrastructurii democraţiei26 reprezintă, de asemenea, o temă centrală a Strategiei Naţionale de Securitate. Guvernul îşi propune pentru atingerea acestor obiective următoarele măsuri:

- identificarea resurselor disponibile pentru ajutorarea statelor ce doresc să realizeze reforme fundamentale în acest domeniu; SUA vor creşte cu 50% asistenţa pentru dezvoltare acordată acestor state; 

- creşterea eficienţei activităţii Băncii Mondiale şi a altor instituţii bancare pentru ridicarea standardului de viaţă;

- utilizarea adecvată a fondurilor de asistenţă mutuală pentru obţinerea unor rezultate concrete în combaterea sărăciei mondiale;

- societăţi deschise pentru comerţ şi investiţii;

- creşterea securităţii privind sănătatea publică; 

- continuarea dezvoltării în sectorul agricol şi în domeniul educaţiei.

Toate aceste măsuri, considerate de către Administraţia Bush ca fiind imperative morale ale politicii internaţionale derulate de SUA, vor fi luate în contextul în care mai mult de jumătate din populaţia mondială trăieşte, conform statisticilor americane, cu mai puţin de 2 USD/zi. 

Extinderea acţiunilor de cooperare cu celelalte centre de putere globală27 este considerată ca fiind o prioritate a politicii externe a SUA. Strategia menţionează Europa ca fiind locul în care se găsesc două dintre cele mai importante centre de putere din lume: Organizaţia Tratatului Atlanticului de Nord şi Uniunea Europeană. În contextul în care un nou cadru de securitate este din ce în ce mai necesar, având în vedere acţiunile teroriste desfăşurate în lume, mai ales cele de la 11 septembrie 2001, Administraţia Bush consideră că NATO va trebui să se reformeze, dezvoltându-şi noi structuri şi capabilităţi cu mare mobilitate, special antrenate pentru a răspunde oricărei ameninţări îndreptate asupra oricărui membru al Alianţei, precum şi pentru a-şi duce la îndeplinire misiunea de apărare colectivă. NATO va trebui, de asemenea, să fie capabilă să acţioneze în oricare parte a lumii şi oricând interesele sale sunt ameninţate şi să-şi asume responsabilitatea creării unor coaliţii care să acţioneze sub mandatul său. Rezumate, modalităţile de îndeplinire a acestor obiective sunt, conform Strategiei Naţionale de Securitate: extinderea NATO cu acele state democratice a căror politici corespund intereselor comune ale aliaţilor, asigurarea faptului că statele membre aduc contribuţii militare corespunzătoare funcţionării coaliţiei, astfel încât aceasta să devină o forţă multinaţională de luptă operaţională, utilizarea maximă a oportunităţilor tehnologice şi economice, creşterea flexibilităţii structurilor de comandă adaptate noii configuraţii a trupelor, menţinerea abilităţii de a acţiona în formula parteneriatului descris de construcţia NATO sub forma alianţei.

În acelaşi timp, eforturile aliaţilor europeni de a construi o politică externă eficientă şi o identitate de apărare28 în cadrul Uniunii Europene sunt apreciate în documentul american, adăugându-se că SUA vor face demersuri în cadrul dezbaterilor ce vor avea loc pentru ca toate aceste transformări să se realizeze în strânsă colaborare cu NATO.

După atentatele din 11 septembrie 2001, noul mediu de securitate a impus transformarea politicii externe şi relaţiilor SUA în privinţa unor state29 care până la acel moment nu aveau relaţii foarte apropiate cu acestea.

Considerată a fi una dintre paginile istorice de referinţă ale secolului XX, relaţia SUA - Rusia a fost fundamental modificată. În sprijinul acestei afirmaţii sunt aduse demersurile ambelor părţi30, noile forme ale documentelor oficiale şi strategiilor, precum şi parteneriatele înfiinţate după încheierea războiului rece. Cu toate acestea, există încă deficienţe ale politicii ruse în privinţa economiei de piaţă şi a combaterii proliferării armamentului de distrugere în masă. 

În acest context, opinia experţilor internaţionali şi a analiştilor sceptici în privinţa evoluţiei politicii externe americane este că SUA ar trebui să regândească strategiile mai vechi, bazate pe ideea că parteneriatele de securitate ale Americii cu alte state nu sunt numai instrumente oarecare, ci componente vitale ale unei ordini mondiale conduse de SUA, ordine care ar trebui păstrată ca atare. 

Reformarea instituţiilor americane de securitate naţională astfel încât acestea să fie pregătite pentru transformările şi oportunităţile secolului XXI31 va fi una dintre măsurile cu implicaţii profunde pentru întregul mediu naţional şi internaţional de securitate. Aceste modificări, care reprezintă fundamentul pe care vor fi clădite celelalte priorităţi cuprinse în doctrina de securitate vizează reforma obiectivelor militare, a forţelor armate, managementul financiar al Departamentului Apărării, instituţiile diplomatice, capabilităţile Serviciilor de Informaţii Secrete, considerate în doctrina de securitate ca fiind “prima linie” în lupta împotriva terorismului şi a ameninţărilor venite din partea unor state ostile. Serviciile de Informaţii Secrete vor trebui integrate în doctrina de apărare, vor trebui să funcţioneze în cadrul sistemului legislativ în vigoare şi vor fi coordonate cu cele ale Aliaţilor. Documentul menţionează că în cazul în care ameninţările care provin din partea unor grupări sau guverne străine sunt iniţiate din interiorul SUA, va fi necesară corelarea fluxului informaţional al serviciilor secrete cu modificări ale legislaţiei.

Strategia afirmă că SUA desfăşoară un război nu împotriva unui regim totalitar, unei persoane, unei religii sau unei ideologii, ci împotriva unui duşman considerat ca fiind terorismul premeditat, violenţa motivată politic şi îndreptată împotriva civililor inocenţi: “Războiul împotriva terorismului nu este o ciocnire a civilizaţiilor. El relevă totuşi o ciocnire în interiorul unei civilizaţii, o bătălie pentru viitorul lumii musulmane. Este o bătălie a ideilor, iar aceasta este o zonă în care America trebuie să exceleze”. 

Iniţiativele privind această zonă cuprind:

- întărirea autorităţii directorului Serviciului Central de Informaţii Secrete pentru a conduce dezvoltarea şi acţiunile capabilităţilor naţionale în domeniul Serviciilor de Informaţii Externe;

- stabilirea unui nou cadru pentru Serviciile Secrete care furnizează avertismente integrate în spectrul general al ameninţărilor; 

- dezvoltarea unor noi metode de strângere a informaţiilor;

- investiţii în capacităţi viitoare care să prevină discreditarea capabilităţilor Serviciilor Secrete;

- stocarea informaţiilor (referitoare la ameninţările teroriste) provenite de la toate sursele de analiză guvernamentală. 

SUA vor lua măsurile necesare pentru îndeplinirea angajamentelor de securitate şi pentru protecţia militarilor americani astfel încât aceştia să nu fie afectaţi de potenţiale investigaţii, acuzaţii sau anchete ale Curţii Penale Internaţionale (CPI)32 a cărei jurisdicţie nu este extinsă asupra SUA şi pe care acestea nu o recunosc. SUA vor dezvolta în continuare parteneriate bilaterale şi multilaterale pentru protecţia militarilor săi. De asemenea, Administraţia americană va asigura deplina aplicare a prevederilor Legii Protecţiei Personalului american (2000), în ideea asigurării şi creşterii protecţiei juridice a personalului militar şi a demnitarilor. 

 

5. Concluzii

 

Analiza33 Strategiei Naţionale de Securitate a SUA a condus la formularea de către experţii internaţionali a următoarelor concluzii:


1. Sistemul de priorităţi geopolitice s-a descentralizat, nemaiexistând o obsesie a bipolarismului.


2. Arhitectura noului mediu de securitate este influenţată de apariţia unor noi factori de risc care ar putea determina mutaţii în sistemul geopolitic şi bruşte schimbări de strategie. 


3. Interesele strategice ale anumitor centre de putere în anumite zone de pe glob sunt determinate de cele mai multe ori de declinul economic al acestor centre de putere.


4. Principalul scop al SUA este menţinerea actualului sistem de securitate globală şi nu schimbarea sa, scop care are ca principal obiectiv prevenirea apariţiei unor nuclee extremiste subversive locale sau regionale.

5. Deciziile americane sunt de natură pragmatică şi nu ideologică, folosind la maximum statutul SUA de mare putere.

6. Noile alianţe şi consolidarea celor existente vor ţine cont în primul rând de existenţa riscurilor asimetrice în faţa cărora lumea modernă poate fi vulnerabilă.

23 Cele trei state au fost menţionate în raportul intitulat “Nuclear Posture Review”, elaborat de Pentagon şi prezentat Congresului Statelor Unite în data de 8 ianuarie a.c. Raportul menţionează că Pentagonul trebuie să fie pregătit să folosescă armele nucleare împotriva a şapte state, în următoarele trei tipuri de situaţii: “împotriva unor ţinte capabile să reziste unui atac cu arme convenţionale; ca ripostă la un atac cu arme nucleare, biologice sau chimice” sau “în eventualitatea unor evoluţii militare neaşteptate”.

24 Capitolul VI al Strategiei americane.

25 Adoptat la Washington, la 20 aprilie 2002, de către miniştrii de finanţe şi guvernatorii băncilor centrale din statele membre ale G7 (Canada, Italia, Franţa, Germania, Japonia, Marea Britanie, SUA), Planul de Acţiune împotriva Crizelor Financiare cuprinde măsuri destinate reducerii costurilor financiare, economice şi sociale ale crizelor financiare. 

26 Capitolul VII al Strategiei

27 Capitolul VIII al Strategiei

28 Consiliul European de la Helsinki (10-11 decembrie 1999) a marcat un moment istoric în afirmarea Politicii Externe şi de Apărare Comună, prin crearea “Identităţii europene de apărare”, proiect de securitate şi apărare, necesar pentru ca UE să devină în mod practic capabilă să abordeze crize cu implicaţii militare precum cele din fosta Iugoslavie în anii ’90. Astfel, s-a considerat necesară existenţa unui stat major militar comun şi a unei structuri de comandă capabile să coordoneze eficient atât relaţiile cu NATO, cât şi pe cele cu guvernele naţionale care trebuie să ia propriile lor decizii. Şefii de guverne au decis să stabilească o capacitate militară europeană care să preia toate aşa numitele sarcini de la Petersberg (Prin Reuniunea Consiliului Ministerial al UEO de la Petersberg din iunie 1992, obiectivele Petersberg au fost definite ca fiind: operaţiunile umanitare şi de salvare, operaţiunile de menţinere sau restabilire a păcii, gestionarea crizelor).

Reuniunea de la Helsinki a stabilit crearea unor instituţii militare şi politice noi: Comitetul Politic şi de Securitate Permanent (PSC), Comitetul Militar (EUMC) şi Statul Major Militar (EUMS).

29 Aceste state, care au contribuit în mare măsură la acţiunile de combatere a terorismului, sunt menţionate în Strategia Naţională de Securitate ca fiind Australia, Japonia, Coreea de Sud, Thailanda, Noua Zeelandă, Singapore, Rusia, India, China.

30 SUA se angajează să faciliteze alăturarea Federaţiei Ruse la Organizaţia Mondială de Comerţ. Pe de altă parte, emblematică pentru noua relaţie strategică dintre SUA şi Rusia este adoptarea Tratatului privind Reducerea Armamentului Strategic de către Administraţia rusă. Strategia face referiri, de asemenea, şi la recent înfiinţatul Consiliu NATO-Rusia. 

31 Capitolul IX al Strategiei. 

32 CPI a fost creată ca instituţie jurisdicţională permanentă, cu competenţă obligatorie pentru statele-părţi la Statutul acesteia. Statutul Curţii a fost adoptat printr-o Convenţie între state şi a fost deschis semnării la 17 iulie 1998, la sediul ONU, urmând să intre în vigoare după ratificarea de către statele semnatare. SUA nu se numără printre statele semnatare ale Convenţiei. Jurisdicţia acesteia este complementară jurisdicţiilor penale naţionale. Prin Statutul său, Curtea dispune de personalitate juridică internaţională, fiind competentă să-şi exercite funcţiile pe teritoriul oricărui stat-parte la Statut.

Competenţa materială a Curţii: Curtea este competentă să judece şi să pedepsească persoanele fizice vinovate de comiterea unor infracţiuni deosebit de grave - definite prin exemplificare în Statutul CPI - care aduc atingere ansamblului intereselor comunităţii internaţionale: genocid, crime împotriva umanităţii, crimele de război, agresiunile. 

Competenţa personală: Curtea este competentă să judece şi să pedepsească persoanele fizice vinovate de comiterea infracţiunilor precizate mai sus, dacă au împlinit vârsta de 18 ani. Calitatea oficială de şef de stat sau de guvern, de preşedinte de parlament, de demnitar sau funcţionar public nu exonerează pe autorul faptei de răspundere penală în faţa Curţii şi nici nu constituie un motiv de reducere a pedepsei. Imunităţile sau regulile de procedură speciale care însoţesc calitatea oficială a unei persoane nu împiedică Curtea să îşi exercite competenţa faţă de persoana în cauză. Răspunderea penală a persoanelor fizice, este o răspundere individuală. Nu se admite răspunderea colectivă a acestora. Comandanţii militari, pe lângă responsabilitatea pentru propriile crime, răspund penal în faţa Curţii şi pentru crimele comise de către forţele plasate sub comanda şi controlul lor efectiv. (Asist. Drd. Marcela Rad – Drept internaţional public – Universitatea Babeş Bolyai – Cluj Napoca)

33 http://www. globalsecurity.org/military/library

